钦定古今图书集成/方舆汇编/边裔典/第040卷 > 苍霞草 > 《议招抚》前人
## 钦定古今图书集成/方舆汇编/边裔典/第040卷 > 苍霞草 > 《议招抚》前人

据总兵官卢镗手本内一款：“抚处彝情，以尊国体。”开
称“祖宗以来，给与日本国金印勘合，十年一贡，船不
得过三只，人不得过百名。既申远裔慕义之情，远裔
亦得交易中国之货以为利。而中国亦以羁縻远裔，
使常驯服，不为寇贼。百馀年来，海波不扬。自嘉靖二
年宗设、宋素卿等争贡仇杀，贻害地方，因而绝贡。”至
嘉靖十八年，正使硕鼎等赍献贡物，并进表文伏罪。
荷蒙皇上扩天地之仁，虽非贡期，复准入贡。嘉靖二
十六年，正使周良等坐船四只复贡。议者计方九年
之期，有违事例，径自阻回，从此贡路不通。倭人素性
贪诈，利我中国之货，既不与贡，则无复望矣。因此遂
被奸徒勾引同利，为寇不止。则以偶“蹉一年、贡期阻
回之故也。为今之计，乞题请圣裁，行令各衙门遵照。
今后倭人复来求贡，果有真正表印勘合，别无诈伪，
姑不计其年例，就与奏请起送赴阙，译审来寇之端，
敕彼国王令其查治恶逆，敛戢属倭，使不敢再犯；则
倭人知有贡路之可通而诡计自消、党类自携，勾引
之徒亦可渐缚矣。”臣谨按卢镗，老将也，三十馀年在
海上，熟谙倭情，其言当不甚妄，乞敕该部查议可行
与否。臣又闻先时陕西总制王琼论西北边事，以为
能绝其入贡之路，不能绝其入寇之路，今亦可借以
为喻也。